CELEX: 32008R1190
Language: mt
Date: 2008-11-28 00:00:00
Title: Regolament tal-Kummissjoni (KE) Nru 1190/2008 tat- 28 ta’ Novembru 2008 li jemenda għall-101 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban

2.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 322/25
            
         REGOLAMENT TAL-KUMMISSJONI (KE) Nru 1190/2008
   tat-28 ta’ Novembru 2008
   li jemenda għall-101 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 881/2002 tas-27 ta’ Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta’ ċerti merkanzija u servizzi lejn l-Afganistan, waqt li jsaħħaħ il-projbizzjoni ta’ titjiriet u jestendi l-friża fuq fondi u riżorsi finanzjarji oħra rigward it-Taliban tal-Afganistan (1), u b’mod partikolari l-ewwel inċiż tal-Artikolu 7(1) tiegħu,
   Billi:
   
               (1)
            
            
               L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar tal-fondi u riżorsi ekonomiċi skond dak ir-Regolament.
            
         
               (2)
            
            
               Il-Qorti tal-Ġustizzja ddeċidiet fit-3 ta’ Settembru 2008 (2) li tannulla r-Regolament (KE) Nru 881/2002 safejn jikkonċerna lil Yassin Abdullah Kadi u l-Fundazzjoni Internazzjonali Al Barakaat. Fl-istess ħin il-Qorti ordnat li l-effetti tar-Regolament (KE) Nru 881/2002 jinżammu, safejn jikkonċernaw lis-Sur Kadi u lill-Fundazzjoni Internazzjonali Al Barakaat, għal perjodu mhux itwal minn tliet xhur li jibda mid-data li fiha tingħata s-sentenza. Dan il-perjodu ngħata sabiex titħalla l-possibbiltà li l-ksur misjub jissewwa.
            
         
               (3)
            
            
               Sabiex tikkonforma mas-sentenza tal-Qorti tal-Ġustizzja, il-Kummissjoni kkomunikat is-sommarji narrattivi tar-raġunijiet mogħtija mill-Kumitat tas-Sanzjonijiet dwar l-Al Qaida u t-Taliban tan-NU, lis-Sur Kadi u lill-Fundazzjoni Internazzjonali Al Barakaat u tathom l-opportunità li jikkummentaw dwar dawn ir-raġunijiet sabiex ikunu jistgħu jistqarru l-fehma tagħhom.
            
         
               (4)
            
            
               Il-Kummissjoni rċeviet kummenti mis-Sur Kadi u mill-Fundazzjoni Internazzjonali Al Barakaat, u eżaminat dawn il-kummenti.
            
         
               (5)
            
            
               Il-lista ta’ persuni, gruppi u entitajiet li għalihom għandu japplika l-iffriżar tal-fondi u ta’ riżorsi ekonomiċi, imfassla mill-Kumitat tas-Sanzjonijiet dwar Al Qaida u t-Taliban tan-NU, tinkludi lis-Sur Kadi u lill-Fundazzjoni Internazzjonali Al Barakaat.
            
         
               (6)
            
            
               Wara li eżaminat bir-reqqa l-kummenti li rċeviet mingħand is-Sur Kadi f’ittra tal-10 ta’ Novembru 2008, u meta wieħed iqis in-natura preventiva tal-iffriżar tal-fondi u ta’ riżorsi ekonomiċi, il-Kummissjoni tqis li l-elenkar tas-Sur Kadi huwa ġġustifikat minħabba l-assoċjazzjoni tiegħu man-netwerk ta’ Al Qaida.
            
         
               (7)
            
            
               Wara li eżaminat bir-reqqa l-kummenti li rċeviet mingħand il-Fundazzjoni Internazzjonali Al Barakaat f’ittra tad-9 ta’ Novembru 2008, u meta wieħed iqis in-natura preventiva tal-iffriżar tal-fondi u ta’ riżorsi ekonomiċi, il-Kummissjoni tqis li l-elenkar tal-Fundazzjoni Internazzjonali Al Barakaat huwa ġġustifikat minħabba l-assoċjazzjoni tagħha man-netwerk ta’ Al Qaida.
            
         
               (8)
            
            
               Fid-dwal ta’ dan, is-Sur Kadi u l-Fundazzjoni Internazzjonali Al Barakaat għandhom jiżdiedu fl-Anness I.
            
         
               (9)
            
            
               Dan ir-Regolament għandu japplika mit-30 ta’ Mejju 2002, meta wieħed iqis in-natura preventiva u l-għanijiet tal-iffirżar tal-fondi u tar-riżorsi ekonomiċi skond ir-Regolament (KE) Nru 881/2002 u l-ħtieġa li jiġu protetti l-interessi leġittimi tal-operaturi ekonomiċi, li kienu qed jistrieħu fuq il-legalità tar-Regolament annullat.
            
         ADDOTTAT DAN IR-REGOLAMENT:
   Artikolu 1
   L-Anness I tar-Regolament (KE) Nru 881/2002 hu emendat kif stabbilit fl-Anness ta’ dan ir-Regolament.
   Artikolu 2
   Dan ir-Regolament għandu jidħol fis-seħħ fit-3 ta’ Diċembru 2008. Għandu jkun ippubblikat f’Il-Ġurnal Uffiċjali tal-Unjoni Ewropea.
   Għandu jibda japplika mit-30 ta’ Mejju 2002.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 28 ta’ Novembru 2008.
      
         
            Għall-Kummissjoni
         
         Benita FERRERO-WALDNER
         
            Membru tal-Kummissjoni
         
      
   
   
      (1)  ĠU L 139, 29.5.2002, p. 9.
   
      (2)  Sentenza fil-Kawzi Konġunti C-402/05 P u C-415/05 P, Yassin Abdullah Kadi u Fundazzjoni Internazzjonali Al Barakaat v. Il-Kunsill, Rapporti tal-Qorti Ewropea 2008, p. I-… (għadhom mhux ippubblikati).
   
      ANNESS
      L-Anness I tar-Regolament (KE) Nru 881/2002 huwa emendat kif ġej:
      
                  (1)
               
               
                  L-annotazzjoni li ġejja għandha tiżdied taħt l-intestatura “Persuni legali, gruppi u entitajiet”:
                  Fundazzjoni Internazzjonali Barakaat. Indirizz: (a) Box 4036, Spånga, Stokkolma, l-Iżvezja; (b) Rinkebytorget 1, 04, Spånga, l-Iżvezja.
               
            
                  (2)
               
               
                  L-annotazzjoni li ġejja għandha tiżdied taħt l-intestatura “Persuni naturali”:
                  Yasin Abdullah Ezzedine Qadi (magħruf ukoll bħala (a) Kadi, Shaykh Yassin Abdullah, (b) Kahdi, Yasin; (c) Yasin Al-Qadi). Data tat-twelid: 23.2.1955. Post tat-twelid: Il-Kajr, l-Eġittu. Ċittadinanza: Tal-Għarabja Sawdija. Numru tal-passaport: (a) B 751550, (b) E 976177 (maħruġ fis-6.3.2004, jiskadi fil-11.1.2009). Informazzjoni oħra: Ġedda, l-Għarabja Sawdija.